钦定古今图书集成/方舆汇编/职方典/第1538卷 > 《题设新贵黄平等学疏》郭子章
## 钦定古今图书集成/方舆汇编/职方典/第1538卷 > 《题设新贵黄平等学疏》郭子章

臣看得：“建学育贤，化民成俗首务。今据司道会议，改
平越、普定二卫学为平越、安顺二府学，增设黄平州、
新贵县二学，裁平越卫学训导，改黄平州学学正，裁
宣慰司学训导改新贵县学教谕。此一转移间不烦
官帑，允宜建设黄平州学。除土司土著子弟照旧收
考外，其新民子弟须照礼部题准近例，三十年后方”
准收考。今据司道府会议，黄平等州县乃新造之邦，
土著鲜少，礼义不知。新民子弟，目前准其收考，文理
平通者，只许入学，不许观场。待三十年，方许入试。既
不失化诲苗方之义，又不碍冒籍中式之例，似应俯
从。其平越、安顺二府学廪额贡期，俱照都匀府学例，
各廪二十名，一年一贡。黄平州学准廪十名，二年一
贡，须在十年之后方准起贡。《二卫学印记》当改为《二
府学印记》。至于增解额一节，迩来黔中文教渐昌，庠
序日增，且会试中式不下于粤滇，乡试解额独少于
二省。似应于原额量加，以广圣化。伏候睿鉴施行。